एक चमचे और कुत्ते के बीच जब हुई भयंकर नोकझोंक

7 वर्ष पहले

7 वर्ष पहले

चमचा – कुत्ते शर्म नहीं आती, गलत रास्ते जा रहा है।

नेताजी का जूठा, हमारा हक तू खा रहा है।

कुत्ता – भाई साहब! आप ही तो कह गए थे।

झोले से अलग दो लड्डू रह गए थे।

हम प्रतिशत हिस्सा नहीं जानते हैं।

रक्षक हैं सो अधिकार मानते हैं।

चमचा – खबरदार! तेरी जुबान खींच लूंगा,

जानवर होकर आदमी से लड़ रहा है।

जानता नहीं, साहब का खास आदमी हूं।

खामखा मौत के झमेले में पड़ रहा है।

कुत्ता – मैं जानवर, वफादार, कर्तव्य निभाता हूं ।

आप दिया खाते हैं, मैं किए का खाता हूं।

चमचा – मैं दिन भर इधर-उधर, धंधे जुगाड़ लाता हूं।

साहब को धन दिलवाता हूं, तब साथ खाता हूं।

कुत्ता – आप काले धंधे करवाते हैं, हराम का खाते हैं।

हम मेहनती वफादार सीधे स्वर्ग जाते हैं, तुम जैसे गधे बन नरक में चले जाते हैं।

चमचा – क्या कहा, हम गधे, कुत्ते शर्म नहीं आती।

डर नहीं होता तो, दम तेरी निकल जाती।

कुत्ता – तुम चमचे अस्तित्वहीन हो, काले दिलवाले।

हम पाक-साफ वफादार, रंग से काले हैं।

तुम अंदर काले, तुम हराम के। ताले हैं हम रक्षा के, तुम्हें भिक्षा के लिए पाले हैं।

चमचा – नीच, औकात भूला, बोलना नहीं जानता।

लोग जयकार करते, तू बात नहीं मानता।

कुत्ता – मरने से डरता नहीं, औकात जानता हूं।

जयकार वालों को, तुमसे नीच मानता हूं।

नेताजी आ जाते हैं, दोनों मिल जाते हैं।

चमचा – ये अधिक बोलता है, स्वाभिमान गिराता है, सबके सामने कुत्ता मेरी पोल खोलता है।

नेताजी – तुम्हें शर्म नहीं आती, बकवास बंद करो।

वफादार से लड़ते, चुल्लू पानी में डूब मरो।

चमचा – सर! इसे भगा दो, कहीं चला जाएगा।

कुत्ता जो है चाहे जहां टुकड़े खाएगा।

नहीं तो फिर मैं कहीं चला जाऊंगा, जब तक रहेगा, खाना नहीं खाऊंगा।

नेताजी – अरे तू चला जायेगा, तो लाइन लग जायेगी, ये वफादार चला गया तो आफत आ जाएगी।

तू स्वाभिमान से यहां क्या करता है?

स्वार्थी है इसलिए, हां में हां भरता है।

अपने को देख, औकात में नहीं रहता है।

सोच बराबरी इस वफादार से करता है।

चमचा – माफ कर दो, अब मैं गलती नहीं करूंगा।

आप की अनुपस्थिति में, हां में हां भरूंगा।

इतना देखकर भाई, प्रेम ने कसम उठाई।

चमचागीरी नहीं करेंगे, भूखे पेट ही मरेंगे।

साभार - गुरचरन मेहता